               ЕВРОПЕЙСКА КОМИСИЯ
            Брюксел, 23.5.2016
            COM(2016) 280 final
            2016/0146(NLE)
            Предложение за
            РЕШЕНИЕ НА СЪВЕТА
            за установяване на позицията, която да бъде заета от името на Европейския съюз в рамките на Съвета за стабилизиране и асоцииране, създаден със Споразумението за стабилизиране и асоцииране между Европейския съюз и Европейската общност за атомна енергия, от една страна, и Косово*, от друга страна, по отношение на Решение на Съвета за стабилизиране и асоцииране за приемане на неговия процедурен правилник

               ОБЯСНИТЕЛЕН МЕМОРАНДУМ

               На 1 април 2016 г. влезе в сила Споразумението за стабилизиране и асоцииране между Европейския съюз и Европейската общност за атомна енергия, от една страна, и Косово, от друга страна.

               Съветът за стабилизиране и асоцииране, създаден с член 126 от горепосоченото споразумение, контролира изпълнението на това споразумение и разглежда всички важни въпроси, възникнали в рамките на Споразумението, както и всякакви други двустранни или международни въпроси от взаимен интерес.

               Съгласно предвиденото в член 127 от Споразумението за стабилизиране и асоцииране Съветът за стабилизиране и асоцииране определя своя процедурен правилник. В съответствие с член 129 от Споразумението в процедурния правилник се определят задълженията на Комитета за стабилизиране и асоцииране, който подпомага Съвета за стабилизиране и асоцииране при изпълнението на неговите задължения.

               В съответствие с член 218, параграф 9 от Договора за функционирането на Европейския съюз позицията, която да бъде заета от Съюза в Съвета за стабилизиране и асоцииране по отношение на Решение на Съвета за стабилизиране и асоцииране за приемане на неговия процедурен правилник, се определя с решение на Съвета по предложение на Комисията.

               Поради това Съветът се приканва да приеме приложеното предложение за решение за позицията на Европейския съюз относно решение на Съвета за стабилизиране и асоцииране относно неговия процедурен правилник.

               За информация на Съвета проектите на процедурните правилници на съответните подкомитети и специални групи са предоставени в отделен документ.

               2016/0146 (NLE)

               Предложение за

               РЕШЕНИЕ НА СЪВЕТА

               за установяване на позицията, която да бъде заета от името на Европейския съюз в рамките на Съвета за стабилизиране и асоцииране, създаден със Споразумението за стабилизиране и асоцииране между Европейския съюз и Европейската общност за атомна енергия, от една страна, и Косово
                  1*, от друга страна, по отношение на Решение на Съвета за стабилизиране и асоцииране за приемане на неговия процедурен правилник

               СЪВЕТЪТ НА ЕВРОПЕЙСКИЯ СЪЮЗ,

               като взе предвид Договора за функционирането на Европейския съюз и по-специално член 217, във връзка с член 218, параграф 9 от него,

               като взе предвид предложението на Европейската комисия,

               като има предвид, че:

               (1)С член 126 от Споразумението за стабилизиране и асоцииране между Европейския съюз и Европейската общност за атомна енергия, от една страна, и Косово*, от друга страна, („Споразумението“) се създава Съвет за стабилизиране и асоцииране.

               (2)В член 127, параграф 2 от Споразумението се предвижда, че Съветът за стабилизиране и асоцииране приема свой процедурен правилник.

               (3)В член 129, параграф 1 от Споразумението се предвижда, че Съветът за стабилизиране и асоцииране се подпомага от Комитет за стабилизиране и асоцииране („Комитета“).

               (4)В член 129, параграфи 2 и 3 от Споразумението се предвижда, че Съветът за стабилизиране и асоцииране определя в своя процедурен правилник задълженията на Комитета, като Съветът за стабилизиране и асоцииране може да делегира всяко от правомощията си на Комитета.

               (5)В член 131 от Споразумението се предвижда, че Съветът за стабилизиране и асоцииране може да реши да създаде други специализирани комитети или органи, които могат да го подпомагат при изпълнението на неговите задължения. В него се предвижда също така, че в процедурния си правилник Съветът за стабилизиране и асоцииране определя състава и задълженията на тези комитети и органи, както и начина, по който те функционират,

               ПРИЕ НАСТОЯЩОТО РЕШЕНИЕ:

               Член 1

               Европейският съюз, в рамките на Съвета за стабилизиране и асоцииране, създаден с член 126 от Споразумението, заема позиция в подкрепа на приемането на процедурния правилник, който е въз основа на проекторешението на Съвета за стабилизиране и асоцииране, приложен към настоящото решение.

               Могат да се приемат незначителни изменения на проекторешението, без да е необходимо друго решение на Съвета.

                Член 2

               Държавите членки участват в състава на делегацията на Европейския съюз в заседанията на Съвета за стабилизиране и асоцииране. В съответствие с член 3 от процедурния правилник държавите членки предоставят необходимата информация за тази цел на върховния представител на Съюза по въпросите на външните работи и политиката на сигурност и заместник-председател на Комисията.

               Съставено в Брюксел на  година.

                     За Съвета

                     Председател

                     (1)
                  *Това название не засяга позициите по отношение на статута и е съобразено с Резолюция 1244/1999 на Съвета за сигурност на ООН и становището на Международния съд относно обявяването на независимост от страна на Косово.

    ---documentbreak---

               ЕВРОПЕЙСКА КОМИСИЯ
            Брюксел, 23.5.2016
            COM(2016) 280 final
            ПРИЛОЖЕНИЕ
            към
            ПРЕДЛОЖЕНИЕ ЗА РЕШЕНИЕ НА СЪВЕТА
            за установяване на позицията, която да бъде заета от името на Европейския съюз в рамките на Съвета за стабилизиране и асоцииране, създаден със Споразумението за стабилизиране и асоцииране между Европейския съюз и Европейската общност за атомна енергия, от една страна, и Косово*, от друга страна, по отношение на Решение на Съвета за стабилизиране и асоцииране за приемане на неговия процедурен правилник

               Решение № 1 на Съвета за стабилизиране и асоцииране ЕС — Косово* от [дата] за приемане на процедурния му правилник

               СЪВЕТЪТ ЗА СТАБИЛИЗИРАНЕ И АСОЦИИРАНЕ,

               като взе предвид Споразумението за стабилизиране и асоцииране между Европейския съюз и Европейската общност за атомна енергия, от една страна, и Косово*, от друга страна, („Споразумението“), и по-специално членове 126, 127, 129 и 131 от него,

               като има предвид, че посоченото споразумение влезе в сила на 1 април 2016 г.,

               РЕШИ:

               Член 1

               Председателство

               Страните председателстват Съвета за стабилизиране и асоцииране на ротационен принцип за период от 12 месеца. Първият период започва на датата на първото заседание на Съвета за стабилизиране и асоцииране и завършва на 31 декември същата година.

               Член 2

               Заседания

               Съветът за стабилизиране и асоцииране заседава веднъж годишно на високопоставено политическо равнище. Специални заседания на Съвета за стабилизиране и асоцииране може да се провеждат по искане на всяка от страните, ако страните постигнат съгласие за това. Освен ако не е договорено друго между страните, всяко заседание на Съвета за стабилизиране и асоцииране се провежда в Брюксел. Заседанията на Съвета за стабилизиране и асоцииране се свикват съвместно от секретарите на Съвета за стабилизиране и асоцииране след съгласуване с председателя.

               Член 3

               Делегации

               Преди всяко заседание председателят получава информация за предвидения състав на делегацията на всяка от страните. Представител на Европейската инвестиционна банка присъства на заседанията на Съвета за стабилизиране и асоцииране в качеството на наблюдател, когато в дневния ред са включени въпроси, засягащи банката. Съветът за стабилизиране и асоцииране може да покани други лица, които да присъстват на заседанията му, с цел предоставяне на информация по определени въпроси.

               Член 4

               Секретариат

               Длъжностно лице от Генералния секретариат на Съвета на Европейския съюз и длъжностно лице от представителството на Косово в Белгия действат съвместно като секретари на Съвета за стабилизиране и асоцииране.

               Член 5

               Кореспонденция

               Кореспонденцията, адресирана до/предназначена за Съвета за стабилизиране и асоцииране, се изпраща до неговия председател на адреса на Генералния секретариат на Съвета на Европейския съюз.

               Двамата секретари осигуряват изпращането на кореспонденцията до председателя на Съвета за стабилизиране и асоцииране и при необходимост я разпространяват до други членове на Съвета за стабилизиране и асоцииране. Разпространяваната кореспонденция се изпраща до Генералния секретариат на Комисията, Европейската служба за външна дейност и представителството на Косово в Белгия.

               Съобщенията на председателя на Съвета за стабилизиране и асоцииране се изпращат на адресатите от двамата секретари и се разпространяват, ако е необходимо, до другите членове на Съвета за стабилизиране, посочени във втора алинея.

               Член 6

               Публичност

               Освен ако не бъде решено друго, заседанията на Съвета за стабилизиране и асоцииране не са публични.

               Член 7

               Дневен ред на заседанията

               1.Председателят изготвя предварителен дневен ред за всяко заседание. Предварителният дневен ред се изпраща от секретарите на Съвета за стабилизиране и асоцииране до адресатите, посочени в член 5, най-късно 15 дни преди началото на заседанието. Предварителният дневен ред включва въпросите, за които председателят е получил искане за включване в дневния ред не по-късно от 21 дни преди началото на заседанието, като в предварителния дневен ред не се включват въпроси, за които съпътстващата документация не е била изпратена до секретарите най-късно на датата на изпращане на дневния ред. Дневният ред се приема от Съвета за стабилизиране и асоцииране в началото на всяко заседание. Въпрос, който не е включен в предварителния дневен ред, може да бъде включен в дневния ред със съгласието на двете страни.

               2.Председателят може със съгласието на двете страни да съкрати сроковете, посочени в параграф 1, за да се вземат предвид изискванията, свързани с конкретен случай.

               Член 8

               Протокол

               Двамата секретари изготвят проект на протокол от всяко заседание. По правило протоколът съдържа следната информация за всеки въпрос от дневния ред:

               –документацията, представена на Съвета за стабилизиране и асоцииране,

               –изявления, чието вписване е поискано от член на Съвета за стабилизиране и асоцииране,

               –взетите решения и отправените препоръки, изявленията, по които е постигнато съгласие, и приетите заключения.

               Проектът за протокол се изпраща за одобрение на Съвета за стабилизиране и асоцииране. При одобрение протоколът се подписва от председателя и двамата секретари. Протоколът се съхранява в архивите на Генералния секретариат на Съвета на Европейския съюз, който действа като депозитар на документите по асоциирането. . Заверено копие от протокола се изпраща на всеки от адресатите, посочени в член 5.

               Член 9

               Решения и препоръки

               1.Съветът за стабилизиране и асоцииране взема решения и отправя препоръки по общо съгласие на страните, без да се засяга член 5 от Споразумението. Съветът за стабилизиране и асоцииране може да взема решения или да отправя препоръки с писмена процедура, ако и двете страни постигнат съгласие за това.

               2.Решенията и препоръките на Съвета за стабилизиране и асоцииране по смисъла на член 128 от Споразумението се озаглавяват съответно „Решение“ и „Препоръка“, следвани от пореден номер, датата на приемането им и описание на предмета им. Решенията и препоръките на Съвета за стабилизиране и асоцииране се подписват от председателя и се заверяват от двамата секретари. Решенията и препоръките се изпращат на всеки от адресатите, посочени в член 5. Всяка от страните може да вземе решение за публикуването на решенията и препоръките на Съвета за стабилизиране и асоцииране в съответното си официално издание.

               Член 10

               Езици

               Официалните езици на Съвета за стабилизиране и асоцииране са автентичните езици на Споразумението за стабилизиране и асоцииране. Освен ако не бъде решено друго, Съветът за стабилизиране и асоцииране провежда обсъжданията си въз основа на документи, изготвени на тези езици.

               Член 11

               Разходи

               Европейският съюз и Косово поемат разходите по своето участие в заседанията на Съвета за стабилизиране и асоцииране — както разноските за персонал, пътните и дневните разноски, така и пощенските и телекомуникационните разноски. Разходите по осигуряване на устен превод на заседанията, писмен превод и размножаване на документи, както и останалите разходи, свързани с организирането на заседанията, се поемат от страната, която е домакин на заседанията.

               Член 12

               Комитет за стабилизиране и асоцииране

               1.Създава се Комитет за стабилизиране и асоцииране („Комитетът“) с цел подпомагане на Съвета за стабилизиране и асоцииране при изпълнението на неговите задължения. Той се състои от представители на ЕС, от една страна, и Косово, от друга страна, обикновено на равнище висши държавни служители.

               2.Комитетът подготвя заседанията и обсъжданията на Съвета за стабилизиране и асоцииране, изпълнява решенията на Съвета за стабилизиране и асоцииране, когато е уместно, и като цяло осигурява приемственост в отношенията на асоцииране и нормалното действие на Споразумението. Комитетът за стабилизиране и асоцииране разглежда всеки въпрос, който му е представен от Съвета за стабилизиране и асоцииране, както и всеки друг въпрос, който може да възникне при ежедневното прилагане на Споразумението за стабилизиране и асоцииране. Комитетът за стабилизиране и асоцииране представя предложения или проекти на решения/препоръки с оглед на приемането им от Съвета за стабилизиране и асоцииране.

               3.Когато в Споразумението е предвидено задължение или възможност за провеждане на консултации, такива консултации могат да се проведат в рамките на Комитета. Консултациите могат да продължат в Съвета за стабилизиране и асоцииране със съгласието на двете страни.

               4.Процедурният правилник на Комитета за стабилизиране и асоцииране е приложен към настоящото решение.

               Съставено в […] на […] година.

                  За Съвета за стабилизиране и асоцииране

                  Председател

               ПРИЛОЖЕНИЕ I
               към
               Решение № 1 на Съвета за стабилизиране и асоцииране ЕС — Косово* от [дата]

               Процедурен правилник на Комитета за стабилизиране и асоцииране

               Член 1

               Председателство

               Страните председателстват Комитета на ротационен принцип за период от 12 месеца. Първият период започва на датата на първото заседание на Съвета за стабилизиране и асоцииране и завършва на 31 декември същата година.

               Член 2

               Заседания

               Комитетът заседава, когато обстоятелствата налагат това, със съгласието на двете страни. Всяко заседание на Комитета се провежда по време и на място, за които двете страни са постигнали съгласие. Заседанията на Комитета се свикват от председателя.

               Член 3

               Делегации

               Преди всяко заседание председателят получава информация за предвидения състав на делегацията на всяка от страните.

               Член 4

               Секретариат

               Длъжностно лице от Европейската комисия и длъжностно лице от Косово действат съвместно като секретари на Комитета. Всички предвидени в настоящото решение съобщения до председателя на Комитета и от него се изпращат на секретарите на Комитета и на секретарите и председателя на Съвета за стабилизиране и асоцииране.

               Член 5

               Публичност

               Освен ако не бъде решено друго, заседанията на Комитета не са публични.

               Член 6

               Дневен ред на заседанията

               1.
                     Председателят изготвя предварителен дневен ред за всяко заседание. Предварителният дневен ред се изпраща от секретарите на Комитета до адресатите, посочени в член 4, най-късно 30 работни дни преди началото на заседанието. Предварителният дневен ред включва въпросите, за които председателят е получил искане за включване в дневния ред не по-късно от 35 работни дни преди началото на заседанието, като в предварителния дневен ред не се включват въпроси, за които съпътстващата документация не е била изпратена до секретарите най-късно на датата на изпращане. Комитетът може да покани на заседанията си експерти, които да предоставят информация по определени въпроси. Дневният ред се приема от Комитета в началото на всяко заседание. Въпрос, който не е включен в предварителния дневен ред, може да бъде включен в дневния ред със съгласието на двете страни.

               2.
                     Председателят може със съгласието на двете страни да съкрати сроковете, посочени в параграф 1, за да се вземат предвид изискванията, свързани с конкретен случай.

               Член 7

               Протокол

               От всяко заседание се изготвя протокол въз основа на изготвено от председателя обобщение на заключенията, приети от Комитета за стабилизиране и асоцииране. След като бъде одобрен от Комитета за стабилизиране и асоцииране, протоколът се подписва от председателя и от секретарите и се съхранява от всяка от страните. Копие от протокола се изпраща на всеки от адресатите, посочени в член 4.

               Член 8

               Решения и препоръки

               В специалните случаи, в които Комитетът е оправомощен от Съвета за стабилизиране и асоцииране съгласно член 128 от Споразумението да взема решения или да отправя препоръки, тези актове се изготвят в съответствие с член 9 от Процедурния правилник на Съвета за стабилизиране и асоцииране.

               Член 9

               Разходи

               Европейският съюз и Косово поемат разходите по своето участие в заседанията на Комитета — както разходите за персонал, пътните и дневните разноски, така и пощенските и телекомуникационните разноски. Разходите по осигуряване на устен превод на заседанията, писмен превод и размножаване на документи, както и останалите разходи, свързани с организирането на заседанията, се поемат от страната, която е домакин на заседанията.

               Член 10

               Подкомитети и специални групи

               Комитетът може да създава подкомитети и специални групи, които да работят под негово ръководство.  Те докладват на Комитета след всяко свое заседание. Комитетът може да реши да закрие съществуващи подкомитети или групи, да определя или да изменя техните задачи или да създава други подкомитети или групи, които да го подпомагат при изпълнението на неговите задължения. Тези подкомитети и групи нямат правомощия за вземане на решения.

    ---documentbreak--- NA ---documentbreak---

               ЕВРОПЕЙСКА КОМИСИЯ
            Брюксел, 23.5.2016
            COM(2016) 280 final
            ПРИЛОЖЕНИЕ
            към
            ПРЕДЛОЖЕНИЕ ЗА РЕШЕНИЕ НА СЪВЕТА
            за установяване на позицията, която да бъде заета от името на Европейския съюз в рамките на Съвета за стабилизиране и асоцииране, създаден със Споразумението за стабилизиране и асоцииране между Европейския съюз и Европейската общност за атомна енергия, от една страна, и Косово*, от друга страна, по отношение на Решение на Съвета за стабилизиране и асоцииране за приемане на неговия процедурен правилник

               Само за информация на Съвета

               ПРОЕКТ НА

               Решение № 1/2016 на Комитета за стабилизиране и асоцииране ЕС — Косово* от [ден месец] 2016 г. за създаване на подкомитети и специални групи

               Комитетът за стабилизиране и асоцииране,

               като взе предвид Споразумението за стабилизиране и асоцииране между Европейския съюз и Европейската общност за атомна енергия, от една страна, и Косово*, от друга страна, и по-специално член 130 от него,

               като взе предвид своя процедурен правилник, и по-специално член 10 от него,

               РЕШИ:

               Член единствен

               С настоящото се създават подкомитетите и специалните групи, изброени в приложение I. Техните мандати са определени в приложение II.

               Съставено в …………. на [ден месец] 2016 година.

               За Комитета за стабилизиране и асоцииране

               Председател

               Приложение I

               Структура на мултидисциплинарния подкомитет

                        Наименование

                        Въпроси

                        Член от ССА

                        1. Търговия, промишленост, митници и данъчно облагане

                        Свободно движение на стоки

                        Член 20

                        Промишлени продукти

                        Членове 21—25

                        Търговски въпроси

                        Членове 36—49

                        Стандартизация, метрология, акредитация, сертифициране, оценка на съответствието и наблюдение на пазара

                        Член 80

                        Сътрудничество в областта на промишлеността

                        Член 99

                        МСП

                        Член 100

                        Туризъм

                        Член 101

                        Митници

                        Член 104

                        Данъчно облагане

                        Член 105

                        Правила за произход

                        Протокол III

                        Административна помощ по митнически въпроси

                        Протокол IV

                        2. Селско стопанство и рибарство

                        Селскостопански продукти

                        Членове 26, 28, 29, 33, 34 и 37

                        Продукти на рибарството

                        Членове 31 и 32, приложения IV и V

                        Преработени селскостопански продукти

                        Член 27, протокол I

                        Вино

                        Член 30 и протокол II

                        Защита на географските означения за селскостопански, рибни продукти и хранителни продукти, различни от вино и спиртни напитки

                        Член 35

                        Селско стопанство и селскостопанско-промишлен сектор, ветеринарни и фитосанитарни въпроси

                        Член 102

                        Сътрудничество в областта на рибарството

                        Член 103

                        3. Вътрешен пазар и конкуренция

                        Право на установяване

                        Членове 50—54

                        Предоставяне на услуги

                        Членове 55—60

                        Други въпроси, свързани с дял V на ССА

                        Членове 61—73

                        Сближаване на законодателството и правоприлагане

                        Член 74

                        Конкуренция

                        Членове 75—76

                        Интелектуална, индустриална и търговска собственост

                        Членове 77—78

                        Обществени поръчки

                        Член 79

                        Банково дело, застраховане и други финансови услуги

                        Член 96

                        Защита на потребителите

                        Член 81

                        4. Икономически и финансови въпроси и статистика

                        Текущи плащания и движение на капитали

                        Членове 64—66

                        Икономическа политика

                        Член 94

                        Сътрудничество в областта на статистиката

                        Член 95

                        Насърчаване и защита на инвестициите

                        Член 98

                        Финансово сътрудничество

                        Членове 121—125

                        5. Правосъдие, свобода и сигурност

                        Укрепване на институциите и върховенството на закона

                        Член 83

                        Основни права, включително борба с дискриминацията и защита на данните

                        Член 4, член 83

                        Съдебно сътрудничество по гражданскоправни и наказателно правни въпроси

                        Член 84

                        Визи, граничен контрол, убежище и миграция

                        Членове 85—86

                        Предотвратяване и контрол на незаконната имиграция, обратно приемане

                        Членове 87—88

                        Изпиране на пари

                        Член 89

                        Наркотици

                        Член 90

                        Борба с тероризма

                        Член 92

                        Предотвратяване на организираната престъпност и на други незаконни дейности

                        Член 91

                        6. Иновация, информационно общество и социална политика

                        Условия на труд и равни възможности

                        Член 82

                        Сътрудничество в социалната област

                        Член 106

                        Образование и обучение

                        Член 107

                        Сътрудничество в областта на културата

                        Член 108

                        Информация и комуникация

                        Член 105

                        Сътрудничество в аудио-визуалната област

                        Член 109

                        Информационно общество

                        Член 110

                        Мрежи и услуги за електронна комуникация

                        Член 111

                        Информация и комуникация

                        Член 112

                        Научни изследвания и развитие на технологиите

                        Член 118

                        7. Транспорт, енергетика, околна среда и регионално развитие

                        Транспорт

                        Член 113

                        Енергетика

                        Член 114

                        Околна среда

                        Член 115

                        Изменение на климата

                        Член 116

                        Гражданска защита

                        Член 117

                        Регионално и местно развитие

                        Член 119

               Структура на специалните групи

                        Наименование

                        Въпроси

                        Член от ССА

                        Специална група за реформа на публичната администрация

                        Реформа на публичната администрация

                        Член 120

                        Специалната група за нормализиране

                        Видимо и трайно подобряване на отношенията на Косово със Сърбия и ефективно сътрудничество с мисията на ЕС в рамките на общата политика за сигурност и отбрана, докато тя съществува

                        Член 5

               Приложение II

               Мандати на подкомитетите и на специалните групи ЕС — Косово*

               Състав и председателство

               Подкомитетите и специалните групи за реформа на публичната администрация (РПА) и за нормализиране са съставени от представители на Европейската комисия (Европейската служба за външна дейност в случая на специалната група за нормализиране) и от представители на Косово. Те се председателстват от двете страни на ротационен принцип. Държавите членки се уведомяват и канят на заседанията на подкомитетите и на специалната група за РПА и специалната група за нормализиране.

               Секретариат

               Длъжностно лице на Европейската комисия (или на Европейската служба за външна дейност в случая на специалната група за нормализиране) и длъжностно лице на Косово действат съвместно като секретари на всеки един от подкомитетите и специалните групи.

               Всички съобщения, засягащи подкомитетите и специалните групи, се изпращат на секретарите на съответния подкомитет и на специалните групи.

               Заседания

               Подкомитетите и специалните групи заседават винаги когато обстоятелствата го налагат, със съгласието на двете страни. Всяко заседание на подкомитет или специална група се провежда на дата и място, договорени между двете страни.

               При наличие на съгласие на двете страни подкомитетите и специалните групи могат да поканят на заседанията си експерти, които да предоставят поисканата специфична информация.

               Дневен ред и съпътстваща документация

               Председателят и секретарите съставят предварителен дневен ред за всяко заседание не по-късно от 30 работни дни преди започване на заседанието.

               Предварителният дневен ред обхваща теми, за които секретарите са получили искане да бъдат включени в дневния ред не по-късно от 35 работни дни преди началото на заседанието.

               След приемането на предварителния дневен ред за всяко заседание и не по-късно от 10 работни дни преди началото на заседанието, секретарят от името на Косово предоставя на секретаря от името на Европейската комисия (или на Европейската служба за външна дейност в случая на специалната група за нормализиране) необходимата документация в съответствие с точките, договорени в предварителния дневен ред.

               В случай че не е спазен крайният срок, посочен в алинея 3, заседанието се отменя автоматично без допълнително известие.

               Обсъждани теми

               Подкомитетите обсъждат въпроси, свързани с области от Споразумението, както са изброени в структурата на мултидисциплинарния подкомитет. Напредъкът по отношение на сближаването, изпълнението и прилагането на законодателството се оценява по всички обсъждани теми. Подкомитетите разглеждат всички проблеми, които могат да възникнат в областите, за които отговарят, и предлагат предприемането на евентуални мерки.

               Подкомитетите служат също така за форуми за по-нататъшно изясняване на достиженията на правото и правят преглед на напредъка на Косово в постигането на съответствие с достиженията на правото съгласно ангажиментите, поети по Споразумението.

               Специалната група за РПА разглежда въпроси, свързани с реформата на публичната администрация, и предлага предприемането на евентуални мерки. Специалната група за нормализиране разглежда въпроси, свързани с видимото и трайно подобряване на отношенията на Косово със Сърбия и с ефективното сътрудничество с мисията на ЕС в рамките на общата политика за сигурност и отбрана, докато тя съществува, и предлага предприемането на евентуални мерки.

               Протокол

               За всяко заседание се води и впоследствие се одобрява протокол. Копие от протокола се изпраща от секретаря на подкомитета или на специалната група до секретаря на Комитета.

               Публичност

               Освен ако не е взето друго решение, заседанията на подкомитетите и на специалните групи не са публични.


               ЕВРОПЕЙСКА КОМИСИЯ
            Брюксел, 1.6.2017
            COM(2017) 258 final
            2017/0104(NLE)
            Предложение за
            РЕШЕНИЕ НА СЪВЕТА
            за сключване на Споразумението за сътрудничество между Европейския съюз и Агенцията за сигурност на въздухоплаването в Африка и Мадагаскар (ASECNA) относно развитието на спътниковата навигация и за предоставяне на свързаните с нея слуги в областта на компетентност на ASECNA, в полза на гражданското въздухоплаване

               ОБЯСНИТЕЛЕН МЕМОРАНДУМ

               1.КОНТЕКСТ НА ПРЕДЛОЖЕНИЕТО

               •Основания и цели на предложението

               Настоящото предложение за решение на Съвета има за цел да разреши сключването от името на Съюза, в съответствие с член 218, параграф 6 от Договора за функционирането на Европейския съюз (ДФЕС), на Споразумението за сътрудничество между Европейския съюз, от една страна, и Агенцията за сигурност на въздухоплаването в Африка и Мадагаскар (ASECNA)
                  1
               , от друга страна, относно развитието на спътниковата навигация и за предоставяне на свързаните с него услуги в областта на компетентност на ASECNA, в полза на гражданското въздухоплаване. То е в съответствие с Регламент (ЕС) № 1285/2013, който е основният акт за европейските програми за спътникова навигация, и в чийто член 29 е предвидено, че Съюзът може да сключва споразумения с трети държави и международни организации в рамките на програмите „Галилео“ и EGNОЅ.

               Спътниковата навигация е предмет на сътрудничество между Европейския съюз и Африка от приемането на Плана за действие 2011—2013 г. за осъществяване на стратегическо партньорство Африка—ЕС по време на третата среща на върха Африка—ЕС в Триполи през ноември 2010 г.  Необходимостта от сътрудничество в тази област е препотвърдена в „Пътна карта 2014—2017 г.“, приета по време на срещата на върха Африка—ЕС през април 2014 г.

               При проучванията бяха откроени значителни социално-икономически предимства за африканския континент. Сътрудничеството ще бъде благоприятно и за европейската космическа промишленост, която в Африка ще може да се възползва от разширен пазар за развитието на технологиите, разгръщането на нова инфраструктура и използването на услуги, свързани с навигационните спътникови системи
                  2
               .

               На 25 септември 2014 г., въз основа на препоръка на Комисията (COM(2014)260) Съветът по конкурентоспособност упълномощи Комисията да договори от името на Съюза международно споразумение с ASECNA за определяне на условията за доставка на спътникови услуги за повишаване на точността (SBAS) в Африка въз основа на европейската програма за спътникова навигация EGNOS. Преговорите започнаха през март 2015 г. Те завършиха през април 2016 г. с проект на споразумение, което определя рамката на необходимото сътрудничество за изграждане и експлоатация на независима SBAS система, основана на европейската система EGNOS, в областта на компетентност на ASECNA. Съобразно мандата, даден от Съвета, в споразумението се съдържа техническа част, като се разглеждат и въпроси относно финансирането и управлението.

               На 21 ноември 2016 г., по предложение на Комисията от 12 септември 2016 г. (с номер COM(2016)574), Съветът прие Решение (ЕС) 2016/2234
                  3
               , с което се разрешава подписването на Споразумението от името на Съюза. Споразумението бе официално подписано от Европейския съюз и ASECNA на 5 декември 2016 г. в Брюксел.

               •Съгласуваност между съществуващите разпоредби в тази област на политиката и останалите политики на Съюза

               Европейските програми за спътникова навигация са основен елемент на политиката на Европейския съюз в областта на транспорта, и по-специално в областта на въздушния транспорт. Те допринасят за повишаване на сигурността и непрекъснатостта на въздухоплавателните навигационни услуги, като ги усъвършенстват от икономическа и екологична гледна точка. Те са популяризирани в международен мащаб, по-специално благодарение на сключените споразумения за сътрудничество с държави като Съединените американски щати, Китай, Южна Корея и Израел.

               С оглед на общите за Европа и Африка предимства за развитието на навигационните спътникови услуги на африканския континент, от няколко години активното сътрудничество между Европейския съюз и Африка в тази насока е предмет на множество политически инициативи, сред които:

                  •
                        Декларация на референтната група за инфраструктурите на Стратегическото партньорство Африка—ЕС за срещата на ниво „комисии“ между Европейската комисия и Комисията на Африканския съюз (Адис Абеба, 25—26 февруари 2016 г.);

                  •
                        Пътна карта за периода (2014—2017 г.), приета на четвъртата среща на върха Африка—ЕС (Брюксел, 2 и 3 април 2014 г.);

                  •
                        Съвместна декларация на предприятията от 5-ия Бизнес форум ЕС—Африка (Брюксел, 1 април 2014 г.);

                  •
                        Обща позиция, приета на Конференцията на министрите на транспорта от Съюза, за Средиземноморието (Брюксел, 14 ноември 2013 г.);

                  •
                        Съвместно съобщение до Европейския съвет, Европейския парламент, Съвета, Европейския икономически и социален комитет и Комитета на регионите от 8 март 2011 г. „Партньорство за демокрация и споделен просперитет с Южното Средиземноморие“ (COM(2011) 200 окончателен);

                  •
                        Съобщение на Комисията от 14 юни 2010 г. „План за действие във връзка с приложенията, базирани на глобалната навигационна спътникова система (ГНСС)“ (COM(2010) 308 окончателен);

                  •
                        Заключения от срещата на високо равнище на тема: „Космосът за африканските граждани“, организирана от белгийското председателство на ЕС на 16 септември 2010 г.;

                  •
                        Резолюция от седмото заседание на Съвета по въпросите на космическото пространство: „Глобални предизвикателства: пълноценно използване на европейските космически системи“ — Брюксел, 25 ноември 2010 г.;

                  •
                        План за действие за периода 2011—2013 г. за прилагане на Стратегическото партньорство Африка—ЕС, приет по време на третата среща на високо равнище Африка—ЕС (Триполи, 29 и 30 ноември 2010 г.);

                  •
                        Съвместна декларация на предприятията от 4-ия Бизнес форум ЕС—Африка (Триполи, 26 и 28 ноември 2010 г.);

                  •
                        Съобщение на Комисията до Европейския парламент и Съвета от 24 юни 2009 г. — „Партньорство Европейски съюз—Африка — Свързване на Африка и Европа: засилване на сътрудничеството в областта на транспорта“ (COM(2009)301 окончателен, 24.6.2009 г.).

               2.ПРАВНО ОСНОВАНИЕ, СУБСИДИАРНОСТ И ПРОПОРЦИОНАЛНОСТ

               •Правно основание

                  Правното основание на предложението е член 172 от Договора за функционирането на Европейския съюз, във връзка с член 218, параграф 6.

               •Субсидиарност

                  Принципът за субсидиарност в случая е неприложим, тъй като европейските системи за спътникова навигация принадлежат на Европейския съюз.

               •Пропорционалност

                  Разпоредбите на споразумението отговарят на преследваната цел, а именно да позволят на ASECNA да развие своя собствена система за повишаване на точността на спътниковите услуги въз основа на европейската програма за спътникова навигация EGNOS. Те отговарят също така на ангажимента на Европейския съюз да предоставя опита си в областта на спътниковата навигация на африканския континент.

               •Избор на инструмент

                  За създаването на правно обвързваща рамка за международно сътрудничество е необходимо да бъде сключено международно споразумение. В член 29 от Регламент (ЕС) № 1285/2013 изрично се предвижда възможността за сключване на споразумения с международни организации в рамките на програмите „Галилео“ и EGNOS.

               3.РЕЗУЛТАТИ ОТ КОНСУЛТАЦИИТЕ СЪС ЗАИНТЕРЕСОВАНИТЕ СТРАНИ

               Използването на спътникови навигационни услуги в Африка въз основа на EGNOS бе подложено на социално-икономически и технически анализ. Резултатите от този анализ бяха представени и обсъдени неколкократно със заинтересованите африкански държави на семинари, работни срещи и международни форуми като Регионалната група за планиране и изпълнение AFI (APIRG) в рамките на Международната организация за гражданско въздухоплаване (ИКАО).

               В рамките на Европейския съюз Комисията се отчиташе редовно, устно и писмено, за напредъка на преговорите пред специалния комитет, определен от Съвета. Също така държавите — членки на Европейския съюз, бяха информирани за проведените обсъждания и им бе дадена възможност да участват в срещите за преговори. И накрая, в рамките на работната група „Транспорт — интермодални въпроси и мрежи“ на Съвета държавите — членки на Европейския съюз, имаха възможността да направят коментари по проекта за споразумение преди приключването на преговорите. Тези коментари бяха взети предвид в окончателния текст на споразумението, чието подписване бе разрешено от Съвета на 21 ноември 2016 г.

               4.ОТРАЖЕНИЕ ВЪРХУ БЮДЖЕТА

               Предложеното споразумение няма да окаже въздействие върху бюджета, отпуснат за европейските програми за спътникова навигация с Регламент (ЕС) № 1285/2013.

               Разходите за изграждането и експлоатацията на предвидената в споразумението инфраструктура, която принадлежи на ASECNA, ще бъдат финансирани от бюджета на ASECNA, от нейните държави членки или чрез вноски — под формата на заеми или дарения — от държави от Европейския съюз и от международни финансови институции (Европейска инвестиционна банка, Африканска банка за развитие и др.).

               5.ДРУГИ ЕЛЕМЕНТИ

                  В споразумението се предвижда създаването на съвместен комитет за неговото управление и правилно прилагане. Освен това е предвидена арбитражна процедура в случай на спор между двете страни по споразумението.

               2017/0104 (NLE)

               Предложение за

               РЕШЕНИЕ НА СЪВЕТА

               за сключване на Споразумението за сътрудничество между Европейския съюз и Агенцията за сигурност на въздухоплаването в Африка и Мадагаскар (ASECNA) относно развитието на спътниковата навигация и за предоставяне на свързаните с нея слуги в областта на компетентност на ASECNA, в полза на гражданското въздухоплаване

               СЪВЕТЪТ НА ЕВРОПЕЙСКИЯ СЪЮЗ,

               като взе предвид Договора за функционирането на Европейския съюз, и по-специално член 172, във връзка с член 218, параграф 6, втора алинея, буква а) и член 218, параграф 8 от него,

               като взе предвид предложението на Европейската комисия,

               като взе предвид одобрението на Европейския парламент,

               като има предвид, че:

               (1)В съответствие с Решение (ЕС) 2016/2234 на Съвета от 21 ноември 2016 г.
                  4
                Споразумението за сътрудничество между Европейския съюз и Агенцията за сигурност на въздухоплаването в Африка и Мадагаскар (ASECNA) относно развитието на спътниковата навигация и за предоставяне на свързаните с нея услуги в областта на компетентност на ASECNA, в полза на гражданското въздухоплаване бе подписано на 5 декември 2016 г., при условие че бъде сключено на по-късна дата.

               (2)Стратегията на Европейския съюз, с която въз основа на европейските програми за спътникова навигация се цели, от една страна, да се развие използването на тази технология и да бъдат предоставени свързаните с нея услуги в областта на компетентност на ASECNA, по-специално чрез създаването на автономна спътникова услуга за повишаване на точността (SBAS) в полза на ASECNA, а от друга страна и в по-общ план — да се популяризира спътниковата навигация на африканския континент, се прилага активно в рамките на Споразумението.

               (3)Споразумението следва да бъде одобрено от името на Европейския съюз,

               ПРИЕ НАСТОЯЩОТО РЕШЕНИЕ:

               Член 1

               Одобрява се, от името на Съюза, Споразумението за сътрудничество между Европейския съюз и Агенцията за сигурност на въздухоплаването в Африка и Мадагаскар (ASECNA) относно развитието на спътниковата навигация и за предоставяне на свързаните с нея услуги в областта на компетентност на ASECNA, в полза на гражданското въздухоплаване.

               Текстът на Споразумението е приложен към настоящото решение.

               Член 2

               Председателят на Съвета посочва лицето, упълномощено да пристъпи от името на Европейския съюз към депозирането на предвидения в член 36 от Споразумението инструмент за одобрение, за да изрази съгласието на Европейския съюз за обвързване със Споразумението.

               Член 3

               Настоящото решение влиза в сила на […].

               Съставено в Брюксел на  година.

                     За Съвета

                     Председател

                     (1)

                        ASECNA е международна организация със седалище в Дакар, Сенегал, чиято мисия е да обезпечи сигурността на въздухоплаването в полза на своите 18 държави членки: Бенин, Буркина Фасо, Камерун, Централноафриканска република, Чад, Коморски острови, Конго, Кот д’Ивоар, Габон, Гвинея Бисау, Екваториална Гвинея, Мадагаскар, Мали, Мавритания, Нигер, Сенегал, Того и Франция.

                     (2)
                  Въз основа на анализи на разходите и ползите социално-икономическите предимства за целия африкански континент бяха оценени на повече от 4,8 милиарда евро,  без да бъдат включени ползите в областта на икономическото развитие и регионалната интеграция, които не биха могли да бъдат измерени количествено.

                     (3)
                  ОВ L 337, 13.12.2016 г., стр. 1.

                     (4)
                  ОВ L 337, 13.12.2016 г., стр. 1.

    ---documentbreak---

               ЕВРОПЕЙСКА КОМИСИЯ
            Брюксел, 1.6.2017
            COM(2017) 258 final
            ПРИЛОЖЕНИЕ
            към
            предложение за Решение на Съвета
            за сключване на Споразумението за сътрудничество между Европейския съюз и Агенцията за сигурност на въздухоплаването в Африка и Мадагаскар (ASECNA) относно развитието на спътниковата навигация и за предоставяне на свързаните с нея слуги в областта на компетентност на ASECNA, в полза на гражданското въздухоплаване

               СПОРАЗУМЕНИЕ ЗА СЪТРУДНИЧЕСТВО
                  МЕЖДУ ЕВРОПЕЙСКИЯ СЪЮЗ
                  И АГЕНЦИЯТА ЗА СИГУРНОСТ НА ВЪЗДУХОПЛАВАНЕТО
                  В АФРИКА И МАДАГАСКАР (ASECNA)
                  ОТНОСНО РАЗВИТИЕТО НА СПЪТНИКОВАТА НАВИГАЦИЯ
                  И ЗА ПРЕДОСТАВЯНЕ НА СВЪРЗАНИТЕ С НЕЯ УСЛУГИ
                  В ОБЛАСТТА НА КОМПЕТЕНТНОСТ НА ASECNA,
                  В ПОЛЗА НА ГРАЖДАНСКОТО ВЪЗДУХОПЛАВАНЕ

               ЕВРОПЕЙСКИЯТ СЪЮЗ,

               наричан по-нататък „Съюзът“,

                  от една страна,

               и

               АГЕНЦИЯТА ЗА СИГУРНОСТ НА ВЪЗДУХОПЛАВАНЕТО В АФРИКА И МАДАГАСКАР,

               наричана по-нататък „ASECNA“,

                  от друга страна,

               наричани заедно по-нататък „страните“,

               КАТО ВЗЕХА ПРЕДВИД нарастващото развитие на приложението на глобалните навигационни спътникови системи в Съюза, в Африка и в други региони по света, особено в сектора на гражданското въздухоплаване,

               КАТО ВЗЕХА ПРЕДВИД, че ASECNA отговоря основно за предоставянето навигационни услуги в областта на въздухоплаването във въздушните пространства, които са ѝ поверени, за организацията на тези пространства, за публикуването на въздухоплавателна информация, за прогнозата и предаването на информацията в областта на въздухоплавателната метеорология,

               КАТО ПРИЗНАВАТ значението на програмите за спътникова навигация на Съюза, „Галилео“ и Европейската геостационарна служба за навигационно покритие (EGNOS), които са специално предназначени за гражданска употреба, ползите, свързани с тяхното изпълнение, и интереса на ASECNA към услугите на спътниковата навигация,

               КАТО ПРИЗНАВАТ, че системата EGNOS, като регионална инфраструктура, насочена към Европа, която контролира и коригира отворените сигнали, излъчвани от световните системи за спътникова навигация, и която предлага по-голяма точност и функция за работоспособност, осигурява услуги, специално адаптирани към нуждите на гражданската авиация,

               КАТО ВЗЕХА ПРЕДВИД, че услугите на базата на технологията на системата EGNOS технически биха могли да бъдат разпрострени върху целия африкански континент, доколкото, от една страна, съществува взаимодействие между наземни инфраструктури, отговорността за които е на страните, а от друга страна, транспондерите на системата EGNOS са инсталирани върху спътници, поставени в геостационарната област над Африка,

               КАТО ВЗЕХА ПРЕДВИД резолюцията на Съвета по въпросите на космическото пространство на Съюза, озаглавена „Глобални предизвикателства: пълноценно използване на европейските космически системи“, приета на 25 ноември 2010 г., която приканва Европейската комисия да си сътрудничи с Комисията на Африканския съюз, с цел да укрепи наличните активи в тази област и да определи начините, по които в Африка би могла да бъде създадена инфраструктура, подобна на тази от програмата EGNOS,

               КАТО ВЗЕХА ПРЕДВИД съобщението на Европейската комисия от 26 април 2007 г. относно европейската космическа политика, което придава специално значение на сътрудничеството между Европа и Африка в космическата област, и съобщението на Комисията от 4 април 2011 г., озаглавено „Към космическа стратегия в Европейския съюз в услуга на гражданите“, което изтъква волята на Съюза да предостави своя опит и своите инфраструктури в услуга на Африка и да засили сътрудничеството си с този континент,

               КАТО ВЗЕХА ПРЕДВИД Резолюция № 2005 CM 44-11 от 7 юли 2005 г. на Комитета на министрите на ASECNA относно изграждането на системите за спътникова навигация (ГНСС) на ASECNA, търсеща по-специално подкрепата на европейските институции, за да се възползват от внедряването на Галилео или EGNOS за оперативните нужди на Агенцията,

               КАТО ВЗЕХА ПРЕДВИД Резолюция № 2011 CA 120-18 от 7 юли 2011 г. на Административния съвет на ASECNA относно ефективното участие на Агенцията за внедряване на EGNOS/Галилео в региона на Африка и Индийския океан, с която се упълномощава изпълнителният директор да продължи действията пред съответните европейски институции,

               КАТО ВЗЕХА ПРЕДВИД, че в рамките на прилагането на тази резолюция ASECNA разви програмата SBAS—ASECNA с цел предоставяне, в областта на компетентност на Агенцията, на услуги SBAS, основани на технологията на системата EGNOS,

               КАТО ВЗЕХА ПРЕДВИД, че едно продължително сътрудничество между Съюза и ASECNA в областта на спътниковата навигация се вписва в общата рамка на Стратегическото партньорство между Съюза и Африка, тъй като Пътната карта, приета по време на четвъртата среща на върха ЕС—Африка, проведена в Брюксел на 2 и 3 април 2014 г., с цел да се определи сътрудничеството между двата континента за периода 2014—2017 г., предвижда да бъдат ангажирани дълготрайни и достатъчни човешки и финансови ресурси с цел внедряване на инфраструктурите за спътникова навигация, основани на EGNOS, и да бъдат изградени системи за управление и финансиране за разходите за инвестиции и оперативните разходи на EGNOS в Африка за засегнатите държави,

               КАТО ВЗЕХА ПРЕДВИД, че в изпълнение на това Стратегическо партньорство между Съюза и Африка, ASECNA и Съюзът вече си сътрудничат в рамките на програмата за подкрепа на сектора на въздухоплавателния транспорт и на спътниковите услуги в Африка, финансирана от 10-ия Европейски фонд за развитие, както и на панафриканската програма за подкрепа на EGNOS в Африка, финансирана от Инструмента за сътрудничество за развитие, по-специално чрез създаването на съвместна служба за управление на програмата (JPO) EGNOS—Африка.

               КАТО ВЗЕХА ПРЕДВИД, че дългосрочно сътрудничество между Съюза и ASECNA в областта на развитието на спътниковата навигация в полза на гражданската авиация е от общ интерес, и КАТО ЖЕЛАЯТ официално да установят такова сътрудничество,

               КАТО ВЗЕХА ПРЕДВИД необходимостта да се осигури много високо ниво на защита на услугите за спътникова навигация на територията, обхваната от страните,

               КАТО ВЗЕХА ПРЕДВИД, че Съюзът създаде свои собствени агенции, за да го подпомагат в някои конкретни области, по-специално Европейската агенция за ГНСС за европейските програми за спътникова навигация и Европейската агенция за авиационна безопасност, и че експлоатацията на системата EGNOS в периода 2014—2021 г. стана предмет на споразумение за делегиране на правомощия между Съюза и Европейската агенция за ГНСС,

               КАТО ПРИЗНАВАТ, че Регламент (ЕС) № 1285/2013 на Европейския парламент и на Съвета от 11 декември 2013 г. за изграждане и експлоатация на европейските навигационни спътникови системи
                  1
                предвижда, че Съюзът е собственик на всички материални или нематериални активи, създадени или разработени в рамките на програмите „Галилео“ и EGNOS, че Съюзът може да сключва споразумения с трети държави и международни организации в рамките на тези програми и че разходите за евентуално разширяване на покритието на системата извън Европа няма да бъдат покрити от отпуснатите бюджетни кредити по този регламент,

               КАТО ВЗЕХА ПРЕДВИД Регламент (ЕС) № 912/2010 на Европейския парламент и на Съвета от 22 септември 2010 г. за създаване на Европейската агенция за ГНСС
                  2
               ,

               КАТО ПРИЗНАВАТ значението на съгласуването на подходите в областта на стандартизацията и сертифицирането, както и по отношение на всички въпроси, свързани със системите и услугите за спътникова навигация, в рамките на международните органи за стандартизация и сертифициране, по-специално за насърчаване на разширеното и новаторско използване на услугите на „Галилео“, EGNOS и SBAS—ASECNA като световен стандарт за навигация и синхронизация в сектора на гражданското въздухоплаване,

               СЕ СПОРАЗУМЯХА ЗА СЛЕДНОТО:

               ЧАСТ I

               ОБЩИ РАЗПОРЕДБИ

               ЧЛЕН 1

               Цели

               1.
                     Целите на настоящето споразумение са развитие на спътниковата навигация и предоставяне на свързаните с нея услуги в областта на компетентност на ASECNA в полза на гражданското въздухоплаване, които да ѝ позволят да се възползва от европейските програми за спътникова навигация.

               Настоящото споразумение е част от рамката за насърчаване на на територията на африканския континент на услугите, основани на европейските програми за спътникова навигация.

               2.
                     С настоящото споразумение се определят формата и условията на сътрудничество между страните за постигане на целите, предвидени в параграф 1.

               ЧЛЕН 2

               Определения

               За целите на настоящото споразумение се прилагат следните определения:

               1)
                     „GNSS“ или „глобална навигационна спътникова система“ означава инфраструктура, съдържаща групиране от спътници и мрежа от наземни центрове и станции, които използват излъчване на радиочестотни сигнали за предоставянето на потребителите, разполагащи с подходящ приемник,  на много точна услуга за измерване на времето и на установяване местоположението върху цялата повърхност на земното кълбо;

               2)
                     „европейски системи за спътникова навигация“ означава глобалната система за спътникова навигация на програмата „Галилео“ и системата EGNOS, които са собственост на Съюза;

               3)
                     „област на компетентност на ASECNA“ означава географската зона, в която ASECNA предоставя навигационни услуги в областта на въздухоплаването, без значение дали се отнасят до въздушното пространство на държавите членки или не;

               4)
                     „Европейска геостационарна служба за навигационно покритие“ или „EGNOS“, означава инфраструктура на регионална система за спътникова навигация, която контролира и коригира отворените сигнали, излъчвани от глобалните системи за спътникова навигация, основно GPS и „Галилео“, позволяваща на потребителите на глобалните системи да получат най-добрите резултати по отношение на точността и целостта. EGNOS се състои от наземни станции и няколко транспондера, инсталирани на геостационарни спътници. Наземните станции се състоят от инженерен център, контролни центрове на дейността, станции RIMS, станции NLES, център за обслужване и сървър EDAS. Регионалното покритие на EGNOS е основно върху територията на държавите — членки на Европейския съюз, географски разположено в Европа;

               5)
                     „SBAS—ASECNA“ означава системата за спътникова навигация на ASECNA, която контролира и коригира отворените сигнали, излъчени от глобалните системи за спътникова навигация, основно GPS и „Галилео“, позволяваща на потребителите на глобалните системи да получат най-добрите резултати по отношение на точността и работоспособността. SBAS—ASECNA е собственост на ASECNA. Тя се състои от наземни станции и няколко транспондера, инсталирани на геостационарни спътници. Наземната инфраструктура се състои основно от станции RIMS, от един или два контролни центъра на дейността и от станции NLES. Покритието на SBAS—ASECNA е основно в областта на компетентност на ASECNA. Системата SBAS—ASECNA обхваща както началната версия на системата, така и всичките ѝ последващи изменения, включително развитието на две честоти и множество групи спътници. Изграждането на тази система включва фази на определяне и проектиране, разработване и внедряване, както и одобряване и сертифициране. То е последвано от фазата на експлоатация;

               6)
                     „зона на покритие EGNOS“ или „зона на покритие SBAS—ASECNA“ означава зоната, в която е възможно да бъдат приемани сигналите, излъчвани от съответната система (например район на действие на геостационарните спътници);

               7)
                     „зона на обслужване SBAS—ASECNA“ означава зона в рамките на зоната на покритие SBAS—ASECNA, в която системата SBAS—ASECNA предоставя обслужване в съответствие с изискванията, определени от ASECNA и уредени във връзка с препоръчаните стандарти и практики (SARPs) на ИКАО, и предприема съответните одобрени действия;

               8)
                     „зона за обслужване SOL на EGNOS“ означава зона в рамките на зоната на покритие EGNOS, в която системата EGNOS предоставя обслужване съобразно препоръчаните стандарти и практики (SARPs) на ИКАО и предприема съответните одобрени действия;

               9)
                     „станции RIMS“ означава станции, принадлежащи на системи EGNOS или SBAS—ASECNA, чиято роля е да събират в реално време данни за определяне на местоположението, получени чрез сигналите, излъчвани от глобалните системи за спътникова навигация;

               10)
                     „станции NLES“ означава станции, принадлежащи на системи EGNOS или SBAS—ASECNA, които изпращат към транспондерите, инсталирани на геостационарни спътници, коригираните данни, позволяващи на приемниците на сигнали на ГНСС, разположени в зоната на покритие на едната или на другата система, да извършат съответните корекции по отношение на определянето на местоположението;

               11)
                     „Галилео“ означава автономна гражданска европейска система за спътникова навигация и синхронизация с глобално покритие под граждански контрол и предназначена да предоставя услуги на ГНСС, проектирана и разработена от Съюза, Европейската космическа агенция и техните съответни държави членки. Експлоатацията на „Галилео“ може да бъде прехвърлена на частен субект. „Галилео“ има за цел предлагането на отворена услуга, търговска услуга, публично регулирана услуга и услуга по търсене и спасяване, както и принос зауслугите за следене на работоспособността, насочени към ползватели на приложения, свързани с безопасността на човешкия живот;

               12)
                     „оперативна съвместимост“ означава способността на две или повече системи за спътникова навигация и на услугите, които те предоставят, да бъдат използвани заедно, така че да предложат на потребителя по-добри възможности от тези, които биха били получени при използването само на една система;

               13)
                     „интелектуална собственост“ има значението съгласно определението в член 2, точка viii) от Конвенцията за учредяване на Световната организация за интелектуална собственост, подписана в Стокхолм на 14 юли 1967 г.;

               14)
                     „класифицирана информация“ означава информация под каквато и да е форма, изискваща защита срещу неразрешено разкриване, което би могло да навреди в различна степен на основните интереси, включително на националната сигурност, на страните или на държава членка. Нейната класификация се отбелязва с гриф за сигурност. Тази информация се класифицира от страните съгласно приложимите законови и подзаконови разпоредби и трябва да бъде защитена срещу всякакво нарушаване на нейната поверителност, цялостност и наличност.

               ЧЛЕН 3

               Принципи на сътрудничеството

               Страните прилагат следните принципи по отношение на дейностите за сътрудничество, обхванати от настоящото споразумение:

               1.
                     взаимна полза, основаваща се на цялостно равновесие между правата и задълженията, включително приноса и достъпа до всички услуги;

               2.
                     взаимни възможности за участие в дейности за сътрудничество в рамките на програмите за спътникова навигация на Съюза и ASECNA;

               3.
                     навременен обмен на информация от значение за прилагането на настоящото споразумение;

               4.
                     подходяща защита на правата върху интелектуална собственост.

               ЧЛЕН 4

               Агенции на Съюза

               Съюзът може да възложи на Европейската агенция за ГНСС или на Европейската агенция за авиационна безопасност изпълнението на всички или на част от задачите, предвидени в настоящото споразумение. В този случай той продължава да отговаря пред ASECNA за точното и пълно изпълнение на задълженията си по настоящото споразумение.

               ЧЛЕН 5

               Отношения с трети страни

               Съюзът улеснява и подпомага всяка инициатива за сътрудничество или партньорство между ASECNA и други субекти, участващи в европейските програми за спътникова навигация EGNOS  и „Галилео“, и по-специално Европейската космическа агенция, при условие, че е налице възможност тези инициативи да насърчат разработването и предоставянето от ASECNA на услуги за спътникова навигация, основаващи се на посочените две програми.

               ЧАСТ II

               РАЗПОРЕДБИ ОТНОСНО СЪТРУДНИЧЕСТВОТО

               ЧЛЕН 6

               Дейности за сътрудничество

               1.
                     Дейностите за сътрудничество, предвидени в настоящото споразумение, се отнасят основно до изграждането и експлоатацията на системата SBAS—ASECNA, основана на технологията на системата EGNOS. Те обхващат също използването в Африка на системата, създадена по програмата „Галилео“, радиочестотния спектър, стандартите, сертифицирането и международните организации, безопасността, научноизследователската и развойната дейност, човешките ресурси, комуникацията и видимостта, обмена на персонал и популяризирането на услугите за спътникова навигация на африканския континент.

               Страните имат възможност да изменят този списък от дейности в съответствие с член 34 от настоящото споразумение.

               2.
                     Настоящото споразумение не засяга институционалната автономност на Съюза относно регулирането на европейските програми за спътникова навигация и определената от Съюза структура за целите на изпълнението на тези програми. Споразумението не засяга също така регулаторните мерки за изпълнение на задължения за неразпространение, контрол върху износа  и контрол върху нематериални трансфери на технологии. То не засяга също така и мерките, свързани с националната сигурност.

               3.
                     Настоящото споразумение не засяга също така институционалната автономност на ASECNA.

               4.
                     При спазване на своите съответни правила страните насърчават, доколкото това е възможно, дейностите за сътрудничество, провеждани съгласно настоящото споразумение.

               ПОДРАЗДЕЛ I

               ЧЛЕН 7

               Изграждане и експлоатация на системата SBAS—ASECNA

               1.
                     Съюзът подпомага ASECNA в изграждането и експлоатацията на системата SBAS—ASECNA. Освен специалните разпоредби, предвидени в членове 8—16, той се ангажира по принцип да улесни изграждането и експлоатацията на системата SBAS—ASECNA, по-специално като предостави безплатно на ASECNA цялата полезна информация, като дава съвети на ASECNA в областта на управлението на програмата и по отношение на техническите и организационните планове, както и като съдейства при оценката и мониторинга на програмата SBAS—ASECNA.

               2.
                     С изграждането на връзките между системите EGNOS и SBAS—ASECNA всяка страна отговаря за изменението на своята собствена система и поема съответните разходи за инвестиция и експлоатация. Всяка страна съобщава на другата страна необходимата информация и съдейства за изменение на системата, принадлежаща на тази друга страна. Изгражда се процес на ангажиране и мониторинг на изпълнението, в който се установяват съответните задължения.

               ЧЛЕН 8

               Определяне и проектиране на системата SBAS-ASECNA

               Съюзът подпомага ASECNA при определянето и проектирането на системата SBAS—ASECNA, по-специално във връзка със структурата на системата, местата на разполагане на наземната инфраструктура и концепцията за експлоатация. Направените за тази цел проучвания ще уточнят връзките между системите SBAS—ASECNA и EGNOS.

               ЧЛЕН 9

               Разработване и внедряване на станциите RIMS

               Съюзът подпомага ASECNA при разработването и внедряването на станциите RIMS на системата SBAS—ASECNA, по-специално във връзка с оборудването, процедурите за експлоатация, квалификацията на операторите и потвърждаването на местата за разполагане на наземната инфраструктура, наред с другото чрез въвеждане и проверка на изискванията за безопасност.

               С цел да подобрят резултатите и зоните на обслужване на системите EGNOS и SBAS—ASECNA, страните съгласуват инсталирането на своите съответни станции RIMS, особено на разположените в граничните райони, обхванати от двете системи, така че тези станции да бъдат разположени равномерно и да могат да функционират във взаимодействие въз основа на обмена на генерираните от станциите RIMS данни, при спазване на изискванията на безопасност и сигурност, предвидени в приложимите за всяка страна правила.

               ЧЛЕН 10

               Разработване и внедряване на контролни центрове

               Съюзът подпомага ASECNA за разработването и внедряването на контролни центрове на системата SBAS—ASECNA, по-специално що се отнася до оборудването, процедурите за експлоатация, квалификацията на операторите и потвърждаването на местата за разполагане на наземната инфраструктура, наред с другото чрез въвеждане и проверка на изискванията за безопасност.

               ЧЛЕН 11

               Разработване и внедряване
                  на станциите NLES и на транспондерите

               Съюзът подпомага ASECNA за разработването и внедряването на услугите за разпространение на данни, базирани на транспондерите на системата SBAS—ASECNA, инсталирани на геостационарни спътници и на наземни станции за предаване на съответни данни. Той подпомага също така ASECNA в процедурите и нужните действия за получаване на кодовете PRN, които са абсолютно необходими за експлоатацията на системата SBAS—ASECNA.

               ЧЛЕН 12

               Одобряване и сертифициране
                  на системата SBAS—ASECNA

               Съюзът подпомага ASECNA, при поискване от нейна страна, за:

               –
                     сертифициране на системата SBAS-ASECNA;

               –
                     одобряване на безопасността на системата SBAS—ASECNA, включително местата на разполагане на наземната инфраструктура;

               –
                     сертифициране на услугите, предоставени от системата SBAS—ASECNA.

               При поискване от ASECNA Съюзът я подпомага също така за разработването на методиката и процесите, насочени към:

               –
                     одобрението на свързаните със системата SBAS—ASECNA процедури по излитане, полет и кацане на въздухоплавателните средства, преди публикуването им в документацията на Сборника за аеронавигационна информация и публикация;

               –
                     сертифициране на оборудването на борда на въздухоплавателните средства, предназначено за получаване и обработка на сигнали от спътникова навигация и одобряване на операторите на въздухоплавателните средства и екипажите.

               ЧЛЕН 13

               Експлоатация на системата SBAS—ASECNA

               1.
                     Съюзът подпомага ASECNA за експлоатацията на системата SBAS—ASECNA.

               По отношение подготовката за започване на експлоатацията той подпомага ASECNA, по-специално за:

               –
                     създаването на схемата за управление на предоставянето на услуги,

               –
                     адаптирането на оперативните процедури и документацията за обучение на системата EGNOS към системата SBAS—ASECNA,

               –
                     прилагането на интегрираната система за управление на доставките на услуги, включваща основно въпросите за качеството, сигурността, безопасността и околната среда,

               –
                     анализа и прилагането на схеми за подизпълнение,

               –
                     обучението на операторите,

               –
                     обявяването на услугите.

               Съюзът подпомага също така ASECNA в решаването на проблеми с експлоатацията, възникнали след обявяването на услугите, по-специално с осигуряването на процедури и инструменти за анализ на резултатите, подкрепа на обучението и наличието на персонал на място, по време на началния период.

               Съюзът също така предоставя подкрепа на ASECNA при пускането на обновявания на системата по време на експлоатацията.

               2.
                     Страните си оказват взаимопомощ за насърчаване на приемането от потребителите на услугите, предоставени от системите EGNOS и SBAS—ASECNA, и на развитието на съответните пазари.

               ЧЛЕН 14

               Зони на обслужване

               Страните се консултират взаимно относно определенията на зона за обслужване SOL на EGNOS и зона на обслужване SBAS—ASECNA, за да се избегне всякакво затруднение при експлоатацията, по-специално в областта на оперативната съвместимост и отговорността. В това отношение страните се стремят да намерят общи решения.

               В случай че зоната на обслужване SOL на EGNOS покрива част от зоната на отговорност на ASECNA или в случай че зоната на обслужване SBAS—ASECNA покрива част от територията на държавите — членки на Съюза, се прилага процес на ангажиране и мониторинг на изпълнението, в който се установяват съответните задължения.

               В случай че зоната на обслужване SOL на EGNOS и зоната на обслужване SBAS—ASECNA покриват територия, разположена извън територията на държавите — членки на Европейския съюз, и на зоната на отговорност на ASECNA, или се припокриват със система, различна от EGNOS и SBAS—ASECNA, страните се информират взаимно и координират действията си пред органите на или от засегнатите територии, за да се уверят, че по поставените проблеми, по-специално относно оперативната съвместимост и отговорност, могат да се намерят съвместни решения.

               ЧЛЕН 15

               Обществени поръчки

               1.
                     Съюзът, по искане от ASECNA, я подпомага в изготвянето на тръжната документация и анализа на офертите в рамките на възлагането на договори за обществени поръчки за експлоатация на системата SBAS—ASECNA.

               2.
                     Без да се засяга член XXIII на Споразумението за обществените поръчки, сключено в рамките на Световната търговска организация (член III от Ревизираното споразумение), публичните организации и предприятията на държавите — членки на Европейския съюз, имат правото да участват в тръжните процедури за изграждане и експлоатация на системата SBAS—ASECNA, освен при наличие на конфликт на интереси.

               3.
                     Придобивките, свързани с изграждането и експлоатацията на системите EGNOS и SBAS—ASECNA, могат да бъдат предмет на съвместни обществени поръчки между Съюза и ASECNA в зависимост от интересите на всяка от страните, по-специално по отношение на наземните станции и транспондерите.

               ЧЛЕН 16

               Права върху интелектуална собственост

               1.
                     Всяка страна предоставя безвъзмездно на другата страна всички права върху интелектуалната собственост върху произведенията или изобретенията, които са нейна собственост и са полезни за изграждането и експлоатацията на системите EGNOS и SBAS—ASECNA. Настоящото споразумение е равностойно на лицензия за ползване на тези права.

               Ако някоя от страните създава или генерира нови права върху интелектуалната собственост, основаващи се на права върху интелектуалната собственост, които са ѝ били предоставени от другата страна, последната става носител на новите създадени или генерирани права върху интелектуална собственост, и предоставя безвъзмездно лицензия за ползването на тези нови права на страната, която ги е създала или генерирала. Страната, която е носител на тези нови права обаче, не може да предоставя лицензия на трети страни, без изричното съгласие на другата страна.

               Условията за ползване на лицензията, посочена в първа и втора алинея, са определени в параграфи 2 и 3.

               2.
                     Лицензията за ползване, посочена в параграф 1, първа алинея, е лична, неизключителна и непрехвърляема, което не засяга разпоредбите на параграф 1, втора алинея. В зависимост от случая тя включва правото на ползване, на използване, на промяна, на възпроизвеждане и на производство единствено за целите на изграждане и експлоатация на системите EGNOS и SBAS—ASECNA.

               Едната страна не може да предоставя на трети лица, нито да търгува по какъвто и да е начин с правата върху интелектуална собственост, които са ѝ били предоставени от другата страна в съответствие с параграф 1, първа алинея, освен с изричното съгласие на другата страна, освен ако това предоставяне на трето лице не е в рамките на процедурата за обществените поръчки или на възложените договори от едната или другата страна за изграждането и експлоатацията на системата EGNOS, на системата, създадена по програмата „Галилео“, и на системата SBAS—ASECNA.

               3.
                     Всяка страна поддържа и актуализира регистър на правата върху интелектуална собственост, който предоставя на другата страна съгласно параграф 1, първа алинея. Тя представя копие от него на другата страна. За всяко предоставено право върху интелектуална собственост в регистъра се посочва:

               –
                     обектът на правото, като изобретение, софтуер, база данни и други;

               –
                     естеството на правото, като авторско право, патент и други;

               –
                     предоставеното право на ползване, като право на възпроизвеждане, на адаптиране, на производство и други;

               –
                     територията, за която е предоставено правото;

               –
                     продължителността на периода на предоставяне.

               4.
                     Всяка страна, която предоставя на другата страна лицензия за ползване съгласно параграф 1, първа алинея, може да прекрати действието на лицензията, ако констатира, че е налице неизпълнение на условията за ползване, посочени в параграфи 2 и 3.

               5. Страните предоставят и гарантират адекватна и ефективна защита на правата върху интелектуална собственост в областите и секторите, свързани с изграждането и експлоатацията на системите EGNOS и SBAS—ASECNA, в съответствие с най-високите международни стандарти, определени в Споразумението за свързаните с търговията аспекти на правата върху интелектуалната собственост (ТРИПС) на Световната търговска организация, както и ефективни средства за осигуряване спазването на тези стандарти.

               ПОДРАЗДЕЛ II

               ДРУГИ ДЕЙНОСТИ

               ЧЛЕН 17

               „Галилео“

               1.
                     Страните си сътрудничат за популяризиране и използване на системата, създадена по програмата „Галилео“, на африканския континент, по-специално при разработването на приложенията и използването на услугите, основани на тази система, в областите на определяне на времето, навигацията, наблюдението, търсенето и спасяването, както и в изтъкването на ползите от приложенията и услугите, основани на тази система.

               2.
                     ASECNA се въздържа от всякакво действие или инициатива, която може да засегне интересите на Съюза в областта на правата върху интелектуалната собственост, свързани с програмата „Галилео“.

               ЧЛЕН 18

               Радиочестотен спектър

               1.
                     Страните си сътрудничат и се подпомагат взаимно по отношение на управлението на радиочестотния спектър от Международния съюз по далекосъобщения (наричан по-нататък „МСД“), по-специално за защита на честотните ленти, свързани със спътниковите навигационни услуги и въздухоплавателните комуникации.

               2.
                     Страните обменят информация и се подпомагат взаимно по отношение на споделянето и разпределянето на честотите от страна на МСД. Те насърчават и защитават разпределението на честоти за системите EGNOS и SBAS—ASECNA, както и за системата, създадена по програмата „Галилео“, така че да осигурят достъпност на предложените от тези системи услуги в Съюза и Африка.

               3.
                     С цел защита на радиочестотния спектър, предназначен за навигация, от смущения като заглушавания, умишлени или не, и създаване на пасивни смущения, страните полагат усилия да открият източниците на смущения и търсят решения, които да бъдат взаимно приемливи.

               4.
                     Нищо в настоящото споразумение не може да бъде интерпретирано като дерогация от съответните разпоредби на МСД, по-специално на тези относно правилата за радиосъобщенията.

               ЧЛЕН 19

               Стандарти, сертифициране
                  и международни организации

               1.
                     Страните се стремят да приемат общ подход в областта на стандартизацията и по всички въпроси относно системите за спътникова навигацията, свързани с международните организации и асоциации, по-специално с Международната организация за гражданско въздухоплаване, асоциацията „Радиотехническа комисия по аеронавтика“ и Европейската организация за оборудване за гражданското въздухоплаване („EUROCAE“), както и асоциации и активни групи в областта на стандартизацията.

               2.
                     Страните съвместно подкрепят развитието на стандартите за спътникова навигация в рамките на международните организации, по-специално препоръчаните от ИКАО стандарти и практиките (SARP), и спецификациите на минималната оперативна ефективност на RTCA и на EUROCAE (MOPS). В тази връзка те съвместно подкрепят признаването на стандартите „Галилео“, EGNOS и SBAS—ASECNA от тези международни организации и се стремят да насърчават тяхното прилагане в целия свят, наблягайки на оперативната съвместимост с другите системи за спътникова навигация.

               ЧЛЕН 20

               Сигурност

               С цел опазване на европейските системи за спътникова навигация и системата SBAS—ASECNA от заплахи и злонамерени действия, като умишлени заглушавания и създаване на пасивни смущения, страните предприемат всички необходими мерки, по-специално в областта на контрола и неразпространението на технологиите, за да гарантират непрекъснатостта, сигурността и безопасността на спътниковите навигационни услуги, както и на инфраструктурата и на съответните материални активи, без да засягат член 6, параграф 2.

               ЧЛЕН 21

               Научноизследователска и развойна дейност

               Страните се стремят да извършват съвместни научноизследователски и развойни дейности в областта на спътниковата навигация, по-специално с оглед на разработването и планирането на бъдещото технологично развитие на системите за спътникова навигация.

               Всяка страна насърчава участието на другата страна в своите собствени програми за научноизследователска и развойна дейност.

               Съюзът улеснява достъпа на ASECNA до фондовете на своите рамкови програми за научноизследователска и развойна дейност.

               ЧЛЕН 22

               Човешки ресурси

               Въз основа на собствения си опит Съюзът предоставя на ASECNA цялата полезна информация за управлението на необходимите човешки ресурси за изпълнението на програмата SBAS—ASECNA.

               Съюзът подпомага ASECNA при развитието на работните места и на необходимите умения за изграждане и експлоатация на системата SBAS—ASECNA.

               Съюзът улеснява всяка инициатива за сътрудничество и партньорство между ASECNA и субектите, участващи в укрепването на капацитета в областите, свързани с европейските програми за спътникова навигация. Той улеснява също така достъпа на ASECNA до фондовете на неговите европейски програми за обучение.

               С цел да се отговори на нуждите за изграждане и експлоатация на системите EGNOS, SBAS-ASECNA и създадените по програма „Галилео“, могат да бъдат извършвани съвместни дейности за обучение и за подготовка на тяхното технологично развитие.

               ЧЛЕН 23

               Комуникация и обществена информираност

               Страните се стремят да извършват съвместни дейности за комуникация и популяризиране на своите съответни програми за спътникова навигация.

               Съюзът подпомага ASECNA в определянето и създаването на стратегии за комуникация, насочени както към субектите, засегнати от изграждането и експлоатацията на системата, така и към широката общественост.

               ЧЛЕН 24

               Обмен на персонал

               Страните извършват обмен на персонал в рамките на дейностите за сътрудничество, предвидени в настоящото споразумение.

               ЧЛЕН 25

               Популяризиране на спътниковата навигация
                  на африканския континент

               Страните си съдействат за популяризиране на спътниковата навигация на африканския континент и се консултират помежду си във всички случаи, когато е необходимо да се постигне съгласие за прилагане на общи действия в тази област. Те подкрепят по-специално възможните инициативи за насърчаване на приемането на спътниковата навигация от страна на потребителите и на развитието на свързаните с тази технология пазари.

               ЧАСТ III

               ФИНАНСОВИ РАЗПОРЕДБИ

               ЧЛЕН 26

               Финансиране

               1.
                     ASECNA финансира изграждането и експлоатацията на системата SBAS—ASECNA със собствени ресурси, с помощи или субсидии, по-специално тези, посочени в параграф 3, със заеми, договорени с финансовите институции, или по всеки друг начин за финансиране, при спазване на разпоредбите на параграф 2.

               2.
                     Изграждането и експлоатацията на системата SBAS—ASECNA не могат по никакъв начин да бъдат финансирани с бюджетни вноски, предвидени за европейските системи за спътникова навигация и посочени в глава II на Регламент (ЕС) № 1285/2013 на Европейския парламент и на Съвета от 11 декември 2013 г.

               3.
                     За изграждането и експлоатацията на системата SBAS—ASECNA Съюзът улеснява достъпа на ASECNA до фондовете за сътрудничество и развитие на ЕС, от които тя може да се възползва както за текущите, така и за бъдещи програми. Текущите програми са Панафриканската програма, предвидена в член 9, и приложение III към Регламент (ЕС) № 233/2014 на Европейския парламент и на Съвета от 11 март 2014 г. за създаване на финансов инструмент за сътрудничество за развитие за периода 2014—2020 г., и тези на Инфраструктурния доверителен фонд ЕС—Африка, предвидени в Съобщение на Комисията до Съвета и Европейския парламент от 13 юли 2006 г. — Постигане на взаимна свързаност на мрежите в Африка: евро-африканско партньорство в областта на инфраструктурата (COM(2006)376 окончателен).

               ЧАСТ IV

               ЗАКЛЮЧИТЕЛНИ РАЗПОРЕДБИ

               ЧЛЕН 27

               Правна отговорност

               1.
                     Тъй като ASECNA не е собственик на системите за спътникова навигация, тя не носи отговорност, свързана със собствеността на тези системи.

               Тъй като Съюзът не е собственик на системата SBAS—ASECNA, той не носи отговорност, свързана със собствеността на тази система.

               2.
                     Никоя страна не носи отговорност за вредите, настъпили в резултат на използването от другата страна на технологиите, посочени в настоящото споразумение, нито гарантира правилното им функциониране.

               ЧЛЕН 28

               Обмен на класифицирана информация

               Страните пристъпват към обмен на класифицирана информация само ако са сключили споразумение в тази връзка. Те се стремят да създадат всеобхватна и последователна правна рамка, която да позволи сключването на такова споразумение.

               ЧЛЕН 29

               Съвместен комитет

               1.
                     Създава се съвместен комитет, наречен „комитет GNSS UE/ASECNA“. Той се състои от представители на страните и отговаря за управлението и правилното прилагане на настоящото споразумение. За тази цел той взима решения в предвидените от настоящото споразумение случаи, които се изпълняват от страните съобразно техни собствени правила. Тези решения на съвместния комитет се вземат по взаимно съгласие. Съвместният комитет отправя също така препоръки по въпросите, за които няма правомощие да взима решение.

               Съвместният комитет определя условията и реда, които не са посочени в настоящото споразумение.

               2.
                     Съвместният комитет приема свой процедурен правилник, който съдържа, наред с другото, и разпоредби за свикването на заседания, определянето на председател и неговия мандат и контактите между страните.

               3.
                     Съвместният комитет заседава в зависимост от нуждите. Съюзът или ASECNA могат да поискат свикване на заседание. Съвместният комитет заседава в срок до петнадесет дни от отправяне на искането.

               4.
                     Съвместният комитет може да създава всякакви работни или експертни групи, за които прецени, че могат да го подпомогнат при изпълнение на неговите задачи.

               5.
                     Съвместният комитет може да вземе решение за изменение на приложение I.

               ЧЛЕН 30

               Консултации

               1.
                     С цел правилно прилагане на настоящото споразумение страните обменят редовно информация и по искане на някоя от тях, заседават в рамките на съвместния комитет.

               2.
                     Страните се консултират бързо помежду си, по искане на някоя от тях, по всеки въпрос, който засяга тълкуването или прилагането на настоящото споразумение.

               3.
                     Страните редовно се осведомяват взаимно и си предоставят разяснения относно управлението и развитието на собствените си програми за спътникова навигация. Когато някоя от страните възнамерява да вземе решение, което може да засегне системата или системите за спътникова навигация на другата страна, с последната се провеждат предварителни консултации за изготвяне на становище с необвързващ характер. Всяка страна приема участието на представител на другата страна като наблюдател в своите собствени работни групи, органи и комитети за управление, ако изискванията за поверителност, предвидени в приложимите за страните правила, не изключват това.

               ЧЛЕН 31

               Предпазни мерки

               1.
                     Всяка страна може, след консултации в рамките на съвместния комитет, да вземе подходящите предпазни мерки, включително спиране на една или повече дейности за сътрудничество, ако счете, че между страните вече не е осигурена равностойна степен на контрол на износа или на безопасността. Когато всяко забавяне може да застраши правилното функциониране на европейските системи за спътникова навигация или на системата SBAS—ASECNA, могат да се предприемат временни защитни мерки, без предварителни консултации, при условие че консултациите започнат незабавно след приемането на мерките.

               2.
                     Обхватът и времетраенето на мерките, посочени в параграф 1, са ограничени до това, което е необходимо за овладяване на ситуацията и осигуряване на справедливо равновесие между правата и задълженията по настоящото споразумение. Другата страна може да поиска от съвместния комитет да започне консултации относно пропорционалността на тези мерки. Ако разрешаването на този спор се окаже невъзможно в срок от шест месеца, същият може да бъде отнесен до задължителна арбитражна инстанция от някоя от страните, съобразно предвидената в приложение I процедура. В тези рамки не могат да се решават никакви въпроси за тълкуване на разпоредби на настоящото споразумение, които са идентични със съответните разпоредби на правото на Съюза.

               ЧЛЕН 32

               Разрешаване на спорове

               Без да се засяга член 31, споровете относно тълкуването и прилагането на настоящото споразумение се разрешават посредством консултации в рамките на съвместния комитет.

               При невъзможност даден спор да бъде решен в срок от три месеца от отнасянето към съвместния комитет, се използва арбитражната процедура, предвидена в приложение I.

               ЧЛЕН 33

               Приложения

               Приложенията към настоящото споразумение са неразделна част от него.

               ЧЛЕН 34

               Преразглеждане

               Настоящото споразумение може да бъде изменено или допълнено във всеки момент с допълнително споразумение между страните, при спазване на съответните вътрешни процедури.

               ЧЛЕН 35

               Прекратяване

               1.
                     Съюзът или ASECNA могат да прекратят настоящото споразумение, като уведомят другата страна за решението си. Действието на споразумението се прекратява шест месеца след получаване на уведомлението.

               2.
                     Прекратяването на настоящото споразумение не засяга действителността или срока на действие на постигнатите по него договорености. То не засяга и специфичните права и задължения, придобити в областта на правата върху интелектуална собственост в рамките на споразумението, и страната, която е предоставила на другата лицензия за ползване, запазва правото си да я прекрати, след прекратяване на споразумението, ако установи, че не са спазени условията за ползването на тази лицензия.

               3.
                     В случай на прекратяване на настоящото споразумение съвместният комитет прави предложение с цел да позволи на страните да уредят всички висящи въпроси, които имат финансови последици, отчитайки, когато е възможно, прилагането на принципа „пропорционално на изминалото време“.

               ЧЛЕН 36

               Влизане в сила

               1.
                     Настоящото споразумение се одобрява от страните в съответствие с техните вътрешни процедури. То влиза в сила на първия ден от първия месец след датата на подписване от страната, която последна изпълни тази формалност.

               2.
                     Настоящото споразумение, съставено в два еднообразни екземпляра на френски език, се сключва за неопределен срок.

                  За Европейския съюз

                  За ASECNA

               ПРИЛОЖЕНИЕ I

               АРБИТРАЖНА ПРОЦЕДУРА

               Ако даден спор бъде отнесен за арбитраж, се определят трима арбитри, освен ако страните не вземат друго решение.

               Всяка страна назначава един арбитър в срок до тридесет дни от установяването на несъгласие в рамките на съвместния комитет.

               Така назначените двама арбитри определят по общо съгласие арбитражен посредник, който не е гражданин на страните. Ако арбитрите не успеят да постигнат съгласие относно назначаването на арбитражния посредник в срок от два месеца след датата на своето назначаване, те избират арбитражен посредник от списък със седем души, изготвен от съвместния комитет. Съвместният комитет изготвя и актуализира този списък в съответствие със своя процедурен правилник.

               Освен ако страните не вземат друго решение, арбитражният съд приема своя процедурен правилник. Той взема решения с мнозинство.

               ________________

                     (1)
                  OВ L 347, 20.12.2013 г., стр. 1.

                     (2)

                        OВ L 276, 20.10.2010 г., стр. 11.